IOK gee boksbeamptes 'n opstopper | Netwerk24
Die Ier Michael Conlan is een van verskeie boksers wat destyds in Rio oortuig was hulle is oorwinnings weens kullery kwyt. Foto: Getty Images
Verskeie skeidsregters en beoordelaars is destyds van Rio af huis toe gestuur weens 'n klomp verdagte beslissings in die bokskompetisie.
BBCSport berig slegs skeidsregters en beoordelaars wat deur die sport se beheerliggaam, Aiba, gesertifiseer is, sal vir Tokio oorweeg word, mits hulle aan die IOK se kriteria voldoen.
"Ons hoofdoel is om te verseker ons behaal deursigtige en kredietwaardige sportuitslae, asook 'n regverdige speelveld," sê Morinari Watanabe, voorsitter van die boks-taakspan.
Aiba het in sy ondersoek in 2017 bevind daar was geen inmenging met uitslae nie en het aanbeveel dat die Rio-beamptes op 'n "individuele grondslag" herintegreer word. Die IOK se nuwe keuringskriteria maak hulle egter onverkiesbaar vir die Spele in Tokio.
Tellings van al die beoordelaars ná elke ronde sal ook voortaan in die openbaar vertoon word tydens kwalifisering en kompetisie by die Spele.